答和鄰幾元夕聖俞及予過之
作者：韓維
朝代：宋

paragraphs: 天衢十二大樹春，樓前結綵移嵩岷。
游人衮衮去不已，街頭雪泥踏作塵。
駘它館中好古士，紛華過眼輕浮雲。
早休僕御謝賓客，翛然乞酒邀比鄰。
杯盤如星下燭案，果以橘柚菹紫蘋。
微吟疏笑見真野，昔之靖節今冠巾。
門前少年將姣婦，電落馬足風兩輪。
長髯健兒走先後，意氣欲無夜與晨。
瞥然奔過不留迹，肯信亦有端坐人。
若無吾曹同嗜好，枯槁到死誰嗟嚬。